Dæmi eru um að heimilislæknar séu með allt að þrefalt fleiri skjólstæðinga en æskilegt er, segir Óskar Reykdalsson, forstjóri Heilsugæslunnar á höfuðborgarsvæðinu. Mikil bið er eftir tíma hjá lækni á heilsugæslustöðvum.
Það er bara vandamál hjá okkur að það vantar lækna, heimilislækna á heilsugæslustöðvarnar, mjög mikið.
Óskar segir að æskilegt væri að hver heimilislæknir væri með 1100 til 1500 skjólstæðinga.
Við erum með kannski í sumum tilvikum á þriðja þúsund skráða á lækni sem er ekki ásættanlegt. Það eru engar líkur á því að við leysum það hratt, að fjölga læknum því þeir eru einfaldlega ekki til.
Löng bið hefur verið eftir tíma hjá heimilislæknum síðustu mánuði. Óskar segir að ástandið hafi verið sérstaklega slæmt í sumar. Fólk hafi þurft að bíða í meira en mánuð eftir bókuðum tímum.
Það er mjög mikið að gera núna og margir sem leita til okkar. Það er aðallega vegna þess að það er sumar og við höfum ekki náð að leysa inn mikið af afleysingafólki þannig það eru tiltölulega færri við vinnu heldur en venjulega. Við erum að vonast til þess að það fari að koma í næstu og þar næstu vinnu og að það fari að fjölga aftur hjá okkur á heilsugæslunni.
Það taki tíma að stytta biðina en vegna stöðunnar leita sífellt fleiri á síðdegisvakt heilsugæslustöðvanna. Það vindi upp á sig.
Það er opið alltaf á öllum heilsugæslum við sinnum öllum sem þurfa á því að halda. Fólk getur alltaf labbað inn á heilsugæsluna og fengið þjónustu ef vandamálið er brátt. Þegar fleiri þurfa að sinna því þá eru færri lausir tíma fyrir bókaða tíma.

Meira en mánaðarbið er eftir tíma hjá heimilislækni á Heilsugæslu höfuðborgarsvæðisins og forstjórinn segir að það bráðvanti lækna. Sumir læknar eru með allt að þrefalt fleiri sjúklinga en æskilegt er. 